Reiz Holivudā
"Reiz Holivudā" (angļu: Once Upon a Time in Hollywood) ir 2019. gada ASV un Apvienotās Karalistes kopražojuma komēdijdrāma. Filmas režisors un scenārija autors ir Kventins Tarantīno. Filmu producējušas studijas Columbia Pictures, Bona Film Group, Heyday Films un Visiona Romantica, izplata Sony Pictures Releasing. Galvenās lomas atveido aktieri Leonardo Di Kaprio, Breds Pits, Margo Robija, Emīls Hiršs un Als Pačīno. Filmas darbība norisinās 1969. gada Losandželosā, sižets seko aktierim un viņa kaskadierim, kas mēģina izdzīvot mainīgajā kino industrijā Holivudas Zelta ēras norieta laikā. Par filmas izveidi tika paziņots 2017. gada jūlijā, un šī ir pirmā Tarantīno filma, kas nav veidota sadarbībā ar Bobu un Hārviju Vainstīnu, jo Tarantīno pārtrauca sadarbību ar producentiem pēc Hārvija apsūdzībām seksuālā izmantošanā. Pēc solīšanas beigām, par filmas izplatītāju kļuva Sony Pictures, saglabājot tiesības Tarantīno uz pēdējo filmas redakciju. Pits, Di Kaprio, Robija, Zoja Bella, Kurts Rasels un citi pievienojās aktieru sastāvam laika posmā no 2018. gada janvāra līdz jūnijam. Filmēšana norisinājās Losandželosā no jūnija līdz novembrim. Šī ir pēdējā filma, kurā filmējas Lūks Perijs, kurš nomira 2019. gada martā. Filmas "Reiz Holivudā" pirmizrāde norisinājās 2019. gada 21. maijā Kannu kinofestivālā, savukārt ASV kinoteātros filmu sāka demonstrēt 2019. gada 26. jūlijā, bet Apvienotajā Karalistē tā paša gada 14. augustā. Latvijā filmas pirmizrāde norisinājās 2019. gada 16. augustā. Filmas pasaules ienākumi ir vairāk kā 377 miljoni ASV dolāru. Tā ir saņēmusi pozitīvu kritiku par Tarantīno scenāriju un režiju, aktierspēli, operatora darbu, kostīmiem, un skaņu celiņu. Šo filmu starp desmit labākajām 2019. gada filmām ir izvēlējušies Amerikas Kinoinstitūts, ASV kinokritiķu padome un Time. Filma tika nominēta 77. Zelta globusa balvai piecās kategorijās, no kurām ieguva trīs — "Labākā filma — mūzikls vai komēdija", "Labākais otrā plāna aktieris" (Breds Pits) un "Labākais scenārijs" (Kventins Tarantīno). Tāpat filma saņēmusi desmit nominācijas, gan 92. Kinoakadēmijas balvai un 73. BAFTA kino balvai. Kinoakadēmijas balvas saņēma Breds Pits ("Labākais aktieris otrā plāna lomā") un kategorijā "Labākais mākslinieka darbs", bet BAFTA kino balvu — Breds Pits.